Papersnake/gushiwen huggingface dataset:
题何石川一苇所如卷次韵
庞嵩（明代）

柳色晴分绿蘸川，风轻云淡雨馀天。冯夷狎对空明桨，赋客时开锦绣筵。

缥缈洞箫舷外度，翩跹皋羽梦中缘。目穷烟岛扶胥路，肯逊苏家赤壁船。
和任顿田感旧叙怀
司马光（宋代）

结交英俊乐如何，风谊敦明寄咏歌。
自致青云今有几，华为异物已居多。
椟中本自沽良价，毫末安能滑至和。
邻笛不堪频叹息，酒垆那得重经过。
年华易度窗尘影，人事难期海水波。
贤业著鞭犹可在，况君壮齿未蹉跎。
朝中措（寿章君举）
洪咨夔（宋代）

滂葩七十二滩春。钟瑞石麒麟。流水行云才思，光风霁月精神。

金蕉进酒，斑衣起舞，喜气津津。群玉峰头环珮，紫薇花底丝纶。
瑞鹧鸪·观潮
苏轼（宋代）

碧山影里小红旗。侬是江南踏浪儿。拍手欲嘲山简醉，齐声争唱浪婆词。
西兴渡口帆初落，渔浦山头日未欹。侬欲送潮歌底曲？尊前还唱使君诗。
郊庙歌辞。晋朝飨乐章。四举酒
佚名（唐代）

八表欢无事，三秋贺有成。照临同日远，渥泽并云行。

河变千年色，山呼万岁声。愿修封岱礼，方以称文明。
大观宗祀明堂五首
佚名（隋代）

有邦事神，享帝为尊。
内心致德，外示弥文。
嘉玉效珍，主以量币。
恭钦伊何，惟以宗祀。
书怀
陆游（宋代）

老人举动须扶掖，跣婢椎奴少得闲。
从此渐须都画断，疋如避难在空山。
和韩毅伯韵三首
王炎（宋代）

万里乾坤尚侧身，诸公青眼拂埃尘。
平生毛颍义相许，今日方埃情稍亲。
信有朱弦能使鬼，肯将拱璧暗投人。
不妨岁晚留行色，梅柳梢头已报春。
梁楷忘机图
释智愚（宋代）

寻常忘物我，浑不涉希夷。
梦落秋坛冷，从教斗柄移。
再至直罗
晁说之（宋代）

百叠荒山人迹绝，饥肠寒色自徘徊。
多情只有谢康乐，美酒乐歌宁再来。
次韵白宗璞员外使密云途中遇雪
李东阳（明代）

蓟门春雪尚能花，却望边城路更赊。应律未回燕谷煖，舞风还湿汉旌斜。

青山骨耸如争瘦，白雪词工欲斗葩。此夜宫绫寒不寐，未知清景属谁家。
立秋日诸公过敝庐得秋字
洪朋（宋代）

是月季朱夏，今辰立素秋。风生庭柏净，雨过井梧幽。

南想高鸿度，西看大火流。数能文字集，如许岁时遒。
小雨颇寒
陆游（宋代）

冬温初喜一寒新，纸阁塼炉养病身。
残雨已收犹点滴，断云欲散更轮囷。
衣裳可典宁留笥？口腹虽馋肯累人？一事明朝差似乐，探梅闲岸接篱巾。
雍丘逢钱寺丞载阳
梅尧臣（宋代）

殷勤魏公子，落莫吴王孙。
下客独垂泪，伤心思旧恩。
松原山行七绝
赵蕃（宋代）

雨后浮云更拥山，须臾已作太空还。
了然悟得渊明意，投绂归来径掩关。
和采石诗韵寄韩无咎
吴芾（宋代）

野性从来爱水云，合耕岩下钓溪滨。
宦游愧负平生志，临按欣逢我辈人。
奎阁雄文光照日，锦囊佳句艳争春。
外台况上三年计，一节行看诏墨新。
送王子亮卿真州访蒋宪使
皇甫汸（明代）

岁暮三山路，江通一水津。
舟寒初载雪，榻暗旧生尘。
静夜闻潮惯，荒城落叶频。
悬知蒋诩宅，开径迟幽人。
寄知止才仲
吕本中（宋代）

一门叔父到卿好，中表弟兄惟尔贤。往事关心空自语，新诗好句与谁传。

溪山已近堪投老，文史虽穷莫取怜。仲弟墓头今宿草，为渠先赋补亡篇。
故市
王洋（宋代）

樵牧无人记故侯，崎崎林壑水经邱。
道傍若问五承福，应叹人间万事休。
题青龙寺纵公房
无可（唐代）

从谁得法印，不离上方传。夕磬城霜下，寒房竹月圆。

烟残衰木畔，客住积云边。未隐沧洲去，时来于此禅。
横翠阁
释居简（宋代）

阑干曲曲西，待得夕阳迟。展画真成赘，无诗却不宜。

鸿虽供晚眺，月欠扫新眉。安得泠然御，来观烟雨时。
偈颂一百零三首 其二十一
释月涧（宋代）

若人生百岁，不善诸佛机。未若生一日，而得决了知。
玉笙为陆国瑞赋
张翥（元代）

曾听仙人白玉笙，飞琼有谱学初成。碧桃半向露中落，采凤忽初云际鸣。

瑟响洞庭空写恨，磬浮瀛海不传声。何如吹上扁舟去，秋满西湖月正明。
山行
刘应时（宋代）

春光淡心目，乘兴聊跻攀。
颇识造物意，长容我辈閒。
横拖拄杖去，笑折梅花还。
彼哉钟鼎乐，不在山林间。
水调歌头·笔力卷鲸海
王千秋（宋代）

笔力卷鲸海，人物冠麟台。向来朱邸千字，不省有惊雷。人似曲江风韵，刚要重来持节，不道玉堂开。草诏坐扛鼎，琐屑扫尊罍。金错落，貂掩映，玉崔嵬。看公谈笑，长河千里静氛埃。散马昼闲榆塞，辫发春趋瑶陛，都出济川才。老子尚顽健，东阁亦时来。
二月十七日寄朴翁 其二
韩淲（宋代）

南屏山下小园东，便做迁居也不同。昨日晴和今日雨，幽怀何地不春风。
和阅明妃传
赵希逢（宋代）

青冢今成土一堆，娇容埋玉恨难开。
无端当日毛延寿，轻把毫端巧作媒。
金刚随机无尽颂·离色离相分第二十
释印肃（宋代）

山河镜上尘，猕猴背苦辛。
参玄识得镜，了了见方亲。
桃花坞
张嵲（宋代）

三吴皆白水，处处只横舟。
独有桃花坞，光风尽日留。
一朝山雨过，忽见夏阴稠。
讵惜繁华晚，徒嗟岁月遒。
出省有日书事
欧阳修（宋代）

凌晨小雨压尘轻，闲忆登高望禁城。
树色连云春泱漭，风光著禁日晴明。
看榆吐荚惊将落，见鹊移巢忽已成。
谁向儿童报归日，为翁寒食少留饧。
南歌子
徐照（宋代）

帘影筛金线，炉烟篆翠丝。菰芽新出满盆池。唤起玉瓶添水、养鱼儿。

意取钗虫碧，慵梳髻翅垂。相思无处说相思。笑把画罗小扇、觅春词。
对酒
贺铸（宋代）

白驹不可驻，尺璧非所珍。
独把一鳟酒，悲歌送徂春。
歌阑酒亦尽，回头迹已陈。
自笑十年仕，尚弥天下津。
岂无濯缨水，奈尔长路尘。
命也复何道，今人犹昔人。
阅旧诗卷有怀
吕本中（宋代）

好诗无过亦无功，准拟还家赠阿宗。会有江山与湔祓，且无尘土共从容。

大汪矫矫云间鹤，老谢森森涧底松。回首百年俱一梦，暮年文采更谁从。
再和 其一
王庭圭（宋代）

呼童急碾建溪春，丽句兼收掌握珍。陆纳家风元冷澹，庾郎诗句自清新。

推之不去真何物，试与偕来端可人。当面输心多背笑，爱君高义似雷陈。
用前韵答黄一翁五首
王炎（宋代）

楚客抱玉虹，刖足只自悲。
有宝不韫椟，此计亦未疏。
子虚一赋成，日边问相如。
老眼阅人多。君岂一布衣。
箧中有琼瑶，把玩聊自娱。
和张元升宗伯游西湖见寄
梁储（明代）

春风飞鞚帝城西，杨柳阴阴夹御堤。寺外断云千里目，壁间流水十年题。

禅谈有味风生席，诗思无边月在溪。老衲不须留玉带，百篇端已重招提。
天仙子 送春
钟蕴（清代）

花飞顿觉韶光尽。黄鹂相唤愁相应。凭栏徒倚不胜情，推妆镜。

穿花径。花枝憔悴疑同病。

愁怀怕共东风竞。冉冉绿阴何骤盛。园林满目但伤神，春无剩。

留难定。琴弦慵整人初静。
天宝初语
不详（唐代）

义髻抛河里，黄裙逐水流。
罗敷媚 其一 西陵吊苏小二调
龚鼎孳（清代）

油车宝马春风路，天付多情。小是花名。占住西陵柳絮城。

幽兰是露吹罗带，月与身轻。芳草还生。薄幸斜阳看唤卿。
代冯元礼次韵送画山水扇与张次应
晁说之（宋代）

五日十日岂为工，万壑千岩自绝踪。
在握已能霄汉上，更须群玉占前峰。
和人见赠
孔平仲（宋代）

少年有志慕轲雄，十载潜心黄卷中。富贵未来嗟命蹇，文章多卷叹童蒙。

驽材尚藉鞭驱力，顽璞须资刻琢功。诱掖相成期在子，可惭誇咏枉清风。
梅花引·墙头红杏粉光匀
元好问（金朝）

墙头红杏粉光匀。宋东邻。见郎频。肠断城南消息未全真。拾得杨花双泪落，江水阔、年年燕语新。见说金娘埋恨处，蒺藜沙草不知春。离魂一只鸳鸯去，寂寞谁亲。唯有因风委露托清尘。月下哀歌宫殿古，暮云合
口占
苏泂（宋代）

士生弊于文，其实乃无用。
今年州县间，朋友多不贡。
桔槔旱而工，已得轻抱甕。
大舜举皋陶，乃曰选于众。
寄寒泉
释居简（宋代）

贫则安之岂病焉，乘桴未暇况笺天。翰林足避将军污，内史灰从廷尉然。

口伐固应无大敌，笔耕元自有丰年。讲明人爵君何欠，只欠苏司业酒钱。
松下迟杨君谦不至（二首）
朱存理（明代）

松下翻书坐石床，书鱼晴落砚波凉。
须臾月出照书上，历历蝇头字几行。
病起留别保安诸文士　见西湖志
邓林（宋代）

两鬓西风吹断蓬，杖藜扶病着秋容。菊花浑似诗人瘦，山色不秋归兴浓。

紫塞一杯桑落酒，彤廷五夜未央钟。燕鸿岐路东西去，此后相思意万重。
紫溪庄舍读癸丑壁间旧题转眼忽十八年同游十
刘学箕（宋代）

维昔旧游，十有八春。
中间往来，合散风尘。
词翰在壁，瞻之愈新。
忆我仲弟，眇然怀人。
再过绿杉野屋赠汪大西村
沈范孙（清代）

无多秋色晓晴初，夹岸人家水拍芦。小艇斜穿黄歇浦，轻衫又到子云居。

谈心为鼓平沙曲，刮目欣看倒薤书。半载分襟一弹指，相逢肯放夜窗虚。
游白云山次韵二首 其一
刘跂（宋代）

不到山中宁久如，两日阙然或阔疏。每怜身留只意往，何事子行令我居。

莫向山僧疑入定，但从溪友试观渔。朝来新作几两屐，更待西原春雨馀。
次韵翁士特题得闲轩
李弥逊（宋代）

寒音珊珊落回溪，脩竹似与长风期。虚声帆影往来地，幽绝自有闲人知。
征人妇
胡仲弓（宋代）

西风吹老碧桐秋，因念征夫事远游。
独倚小楼重回首，飞来一叶是何舟。
题郭畀雨梧烟柳用倪瓒韵
弘历（清代）

疏梧及嫩杨，沉著如中酒。不宜作画看，草书传颜柳。
括声声慢
林正大（宋代）

暮春天气，争看长安，水边多丽人人。意远态浓，肌理骨肉轻匀。绣罗衣裳照映，尽蹙金、孔雀麒麟。夸荣贵，是椒房云幕，恩宠无伦。簇簇紫驼翠釜，间去声水精盘里，绣鲙纷纶。御送珍羞，夹道箫鼓横陈。后来宾从杂B241，认青鸾、飞舞红巾。扶下马，似杨花、翻入锦茵。
次韵池守富仲容寄诗酒为别二首 其二
郭祥正（宋代）

万事无心只自知，一庵高卧乐明时。池州太守能怜客，美酒分来更赠诗。
月夜偶成
夏诒霖（清代）

好云飞去不遮楼，细数秋花秉烛游。倦倚阑干凉夜永，碧天无际月如钩。
饯中书侍郎来济
李世民（唐代）

暧暧去尘昏灞岸，飞飞轻盖指河梁。云峰衣结千重叶，

雪岫花河几树妆。深悲黄鹤孤舟远，独叹青山别路长。

聊将分袂沾巾泪，还用持添离席觞。
朋酒
仇远（元代）

朋酒朝朝乐，乡心夜夜愁。朱云难作吏，宋玉易悲秋。

陵谷何曾改，田园未可求。南来几鸿雁，亦为稻粱谋。
赠梦英大师
郭从义（宋代）

云水僧来说我师，换鹅书札转高奇。
挥毫传下千年字，贞石曾留几处碑。
混俗市廛人莫测，和光踪迹鹤应知。
莲花结社须容我，不似陶潜爱湿卮。
当阳胜处
赵夷夫（宋代）

当阳胜处好溪山，翠滴温公宝墨斑。线溜一泓凉意足，须臾肤寸遍人间。
萧氏石冈十景诗为省身赋 其八 王仙祠
杨士奇（明代）

骑鹤去已远，庭馀昔年树。扰扰祈灵人，鼓钟动朝暮。
孝武陈皇后
徐钧（宋代）

阿娇宠极爱还衰，何用黄金买赋为。
覆水欲收宁复复，此情惟有谪仙知。
步答魏澹园
王余佑（清代）

平生豪宕意，白发作闲人。倚马心犹壮，屠龙技已贫。

酒杯妨病眼，诗卷累余身。勖我真良药，踌躇动远神。
和彦猷在华亭赋十题依韵·坐亭谷
韩维（宋代）

穹穹华亭谷，中有不竭流。
其微初滥觞，其大终载舟。
寒色皎可鉴，岚光郁如浮。
当解尘中缨，一濯潭上秋。
送王子正宰长乐二首
陈淳（宋代）

一阳天运复来亨，君子随时亦吉征。
暂向三山濒海处，小驰百吉爱人声。
从知文物新长乐，便作弦歌旧武城。
须信道行由此兆，牛刀指日宰寰瀛。
庭菊烂开招子我共赏而空无酒饮闻瓜洲酒美遣酤数升殆如灰汁戏作三绝句因以酬九月四日戏赠之作 其二
程俱（宋代）

蒲萄馀沥不到我，买酒得浆翻自嗟。安得长江化为酒，亦分春色到贫家。
十月即事呈彦章 其二
周孚（宋代）

须发五分白，相看倍怆然。死吾元有命，穷子定非天。

蓬转甘今日，丝悬忆去年。遥怜清夜梦，亦堕白鸥边。
张时可惠示甲乙藁
杨简（宋代）

凌晨带月上竹舆，荷君封送两卷书。
朦胧未省何文字，中道晓色来徐徐。
乃是约斋甲乙藁，惊喜遽读味新好。
一篇一篇奇益奇，閒姿雅态云生岛。
石泉竹月风萧萧，斗牛剑气秋空高。
意度横出不可速，洒洒落落真诗豪。
殷勤厚意何以报，熟复谨藏永为好。
大雅不作继者谁，恐非少陵所可到。
君心自是思无邪，何假于中植奇葩。
男儿要当追配古圣贤，岂能更与凡卉争百华。
北蛾驿戏作药名诗
王缜（明代）

赤车使者何汲汲，海马大空千里急。烈节琅玕百丈青，景天远志谁能屈。

修途滑石草木通，兰桂沉香苦认冬。车前不识无名异，一株青黛排双峰。

飞鸿踏雪无踪迹，万里天南星斗隔。几回翘首凤凰台，皓月当空青海碧。
静坐吟二首 其一
秦道然（清代）

我爱山中坐，白云来无时。垂天自霭霭，归山亦徐徐。

青松千岁自，天矫干霄枝。舍此下栖鸟，营营竟安之？

超然无怀世，日夕心刘怡。
黄龙洞閒居
释今无（明代）

千尺寒流洗石颜，平分绣岭即仙斑。衣尘有迹云能澹，秋思难明意未閒。

骤鹿食花斜踏涧，残虹行雨晚归山。只须料理藏衰鬓，此外原来尽可删。
送楚上人还广陵庆禅师法席
释道潜（宋代）

吾乡少年多龌龊，投老家山犹恋著。何异醯鸡舞瓮天，肯信十方无壁落。

羡君壮怀慕远举，万里云山行荦确。荆江洞庭虚浩渺，敛裓浮杯心自若。

去年腊月过湓城，聆我幽脩卧云壑。朅来相从慰契阔，笑语逸发惊猿鹤。

春风又复卷征衣，问子东去将何为。广陵城西古佛刹，中有老禅吾所师。

当年与君共伏役，妙道彷佛窥藩篱。别来星霜叹已久，夜梦往往神魂驰。

真金虽已出顽矿，锻鍊岂厌增钳锤。纵横法缚断除尽，了了方为狮子儿。
又和治居许昌诗 其二
彭汝砺（宋代）

闻说当年鹓鹭班，谏书无数慰龙颜。水横颍首归新第，云断峨眉忆旧山。

漫有新诗名海内，曾闻雅乐献河间。西湖今日春应好，想见扁舟载月还。
霜天晓角·同钟广思过僧舍
黄之隽（清代）

寒流略徇，枫叶笼庵薄。僧立黄花影里，迎人处、两三萼。

笑噱秋澹泊。茶烟吹荔幄。敲罢一枰棋子，看斜日、转墙角。
春日山居
张乔（唐代）

二月为云为雨天，木绵如火柳如烟。烹茶自爱天中水，不用开门汲涧泉。
严以德送女至留半月归赋长句为别
顾清（明代）

我弟之妇君家甥，君女还作吾儿妇。天然两姓若萝葛，不独朱陈誇世旧。

忆昨与君初结言，望松楼下开宾筵。友松老人执杯酒，千金一诺须臾边。

微官系人不能去，五载停云渺江树。向平心事两自知，山阔水遥关百虑。

西风鱼雁交梭驰，君来不来使我疑。不知今夕是何夕，把酒却送君南归。

君来官河尚舟楫，君归河梁积冰雪。故人分手自不堪，况复钟情初远别。

钟情远别不须嗟，儿今有室女有家。官道附书如驿置，春江放棹若仙槎。

人情得陇还望蜀，我已安排洗孙局。明年此日待君来，玉果犀钱遍童仆。
送荀八过山阴旧县，兼寄剡中诸官
刘长卿（唐代）

访旧山阴县，扁舟到海涯。故林嗟满岁，春草忆佳期。

晚景千峰嗟，晴江一鸟迟。桂香留客处，枫暗泊舟时。

旧石曹娥篆，空山夏禹祠。剡溪多隐吏，君去道相思。
句
俞君锡（宋代）

教仆扫枯叶，留僧煎早茶。
先妣事略
归有光（明代）

先妣周孺人，弘治元年二月二十一日生。年十六年来归。逾年生女淑静，淑静者大姊也；期而生有光；又期而生女子，殇一人，期而不育者一人；又逾年生有尚，妊十二月；逾年，生淑顺；一岁，又生有功。有功之生也，孺人比乳他子加健。然数颦蹙顾诸婢曰：“吾为多子苦！”老妪以杯水盛二螺进，曰：“饮此，后妊不数矣。”孺人举之尽，喑不能言。

正德八年五月二十三日，孺人卒。诸儿见家人泣，则随之泣。然犹以为母寝也，伤哉！于是家人延画工画，出二子，命之曰：鼻以上画有光，鼻以下画大姊。以二子肖母也。

孺人讳桂。外曾祖讳明。外祖讳行，太学生。母何氏，世居吴家桥，去县城东南三十里；由千墩浦而南，直桥并小港以东，居人环聚，尽周氏也。外祖与其三兄皆以资雄，敦尚简实；与人姁姁说村中语，见子弟甥侄无不爱。

孺人之吴家桥则治木绵；入城则缉纑，灯火荧荧，每至夜分。外祖不二日使人问遗。孺人不忧米盐，乃劳苦若不谋夕。冬月炉火炭屑，使婢子为团，累累暴阶下。室靡弃物，家无闲人。儿女大者攀衣，小者乳抱，手中纫缀不辍。户内洒然。遇僮奴有恩，虽至棰楚，皆不忍有后言。吴家桥岁致鱼蟹饼饵，率人人得食。家中人闻吴家桥人至，皆喜。有光七岁，与从兄有嘉入学，每阴风细雨，从兄辄留，有光意恋恋，不得留也。孺人中夜觉寝，促有光暗诵《孝经》即熟读，无一字龃龉，乃喜。

孺人卒，母何孺人亦卒。周氏家有羊狗之痾。舅母卒，四姨归顾氏，又卒，死三十人而定。惟外祖与二舅存。

孺人死十一年，大姊归王三接，孺人所许聘者也。十二年，有光补学官弟子，十六年而有妇，孺人所聘者也。期而抱女，抚爱之，益念孺人。中夜与其妇泣，追惟一二，仿佛如昨，馀则茫然矣。世乃有无母之人，天乎？痛哉！
暑中走椒岭省方氏姊示诸甥
钱秉镫（清代）

十七年前椒岭路，短驴疑在梦中行。
兵烽几度门无径，灵雨初通涧有声。
牛屋半楹啼寡姊，蔬盘一夜费贫甥。
老来万事心灰尽，益重人间骨肉情。
蓝宪遣人往吴门移洛花未至而去 其三
洪适（宋代）

三春桃李家家有，不费阳和特地恩。名品异芳天亦靳，未教容易到丘园。
挽李待制浦五首 其三
赵鼎臣（宋代）

就养今西府，趋庭国柄臣。上思耆艾久，诏问起居频。

赠典河图贵，佳城马鬣新。丹青虽可画，那复见斯人。
送师相陈大观文
喻良能（宋代）

地总全闽控百蛮，政成治最二年间。
五千里见耕桑盛，百万人欣日月閒。
梁元帝二首
陈造（宋代）

中外谁非肉骨恩，颙颙帝子亦王孙。
君王日握金银笔，忍署兵威极六门。
次青县题壁
吴雯（清代）

去年九月长安来，鲤鱼风起船旗开。今年三月旧山去，马上绿杨掠飞絮。

旧山风景复何如，昨日家人有报书。当门万里昆仑水，千点桃花尺半鱼。
过桃枝岭
陈藻（宋代）

儿童嬉戏向比邻，长见桃枝出郭人。
七十五翁方过岭，回头旧事总成尘。
经过恨这关
钟禧（明代）

去时黄叶满山隈，回首阳春逐马来。处处石田芳草绿，家家茅马杏花开。

十年踪迹如萍梗，此日襟怀仗酒杯。力倦也须登绝顶，五云深处望蓬莱。
除夜斋宿
许及之（宋代）

老境惭年长，斋居惜岁徂。难分阿戎炬，只拥玉川炉。

夜雨知时落，朝阳谪见无。君王素修德，安意饮屠苏。
戏寄南华翁 其二
黄裳（宋代）

山阴刘子无清策，彭泽陶公有逸才。种秫剑溪休更问，俸钱须买菊花栽。
送吴孟奇立教迁江
湛若水（明代）

闻道迁江博，高情见五坡。旌忠立教地，仗义即条科。

春风皋席动，化雨杏坛过。试问江头水，观澜谁独多。
和稚威饮杭太史丁香花下
王延年（清代）

来向花前倒酒卮，白头应自叹彪之。尽惊晼晚春光老，便觉低徊舞态迟。

无力故欹芳草径，有香肯趁海棠时。知他百结何缘解，消息还凭隔岁期。
赠易数胡一鉴
翁溪园（宋代）

招牌名一鉴，数学得来真。以子胸中易，照他天下人。

穷通窥见影，贤佞写成神。莫但为人监，回光监子身。
解语花 咏梅
王贞仪（清代）

暗香乍袭，冷艳亭亭，丰韵真无比。十分旖旎。羞并语、东园桃李。

香含雪霁。别自有、一般妩媚。只须看、空色凝妆，在黄昏影里。

长想烟霞湖上，听啁啾翠羽，清梦初起。佳人绝世。

凌缟袂，却胜朱纨绿绮。此情难拟。且相伴、云阶月地。

对仙姿、玉骨两神清，作闺中知己。
句
潘柽（宋代）

一树黄葵金盏侧，劝人相对醉西风。
寄京口新居
蔡肇（宋代）

橘圃青黄星照屋，竹林修辣槊搀云。
千头固不羡汝食，一日可搀无此君。
为结茅斋依法露，欲携藤簟洗余醺。
要来静处回光座，阅世真如过目蚊。
哭许崧老右丞二首 其二
李纲（宋代）

多闻直谅复疏通，近世交游少似公。盖代才名同贾谊，平生述作类扬雄。

笔踪高古今那有，诗调清新老更工。知识年来凋丧尽，不堪衰泪落秋风。
年家生张主薄经过相寻率尔赠别
徐玑（宋代）

上世喜同登，论交建水清。
故人逢客裹，明日又离情。
佳阕东南少，卑官远近行。
秋风分手地，霜叶满江城。
颂证道歌·证道歌
释印肃（宋代）

亦愚痴，亦小騃，
五百三百成团块。太公发愿乳香烧，
蛇行鼠步终须坏。
挽浙西提举李公
林景熙（宋代）

文献凋零半垄云，荆花旧宅冷溪滨。
欲知礼乐千年事，曾寄行藏八袠身。
旌节自天惊隔世，衣冠入地见全人。
鹄袍犹忆谈经处，风雨宫槐暗落薪。
隐怀
真山民（宋代）

样不趋时合便休，都将往事付东流。
眼看浮世自今古，迹与孤云同去留。
泉石定非骑马路，功名不上钓鱼舟。
有时但得句无问，只与渔歌互唱酬。
寄旋庵都寺
释今摩（明代）

春叶聊将寄远怀，秋云留取覆空斋。怜予抱病埋匡岳，念汝情深在海涯。

石坐定忘潮到脚，人来应对月西阶。每从庾岭僧归寺，尽说辛勤费草鞋。
谒禹庙
秦观（宋代）

阴阴古殿注修廊，海伯川露俨在傍。
一代衣冠埋石窆，千年风雨锁梅梁。
碧云暮合稽山暗，红芰秋开监水香。
令我免鱼繇帝力，恨无歌舞奠椒浆。
赞灵源和尚二首 其一
释守卓（宋代）

拳下翻身，竿头进步。万派同归，灵源独露。瓦砾光辉，风云流布。

千眼那知，群心自度。
偶书
孔平仲（宋代）

羁旅淹南戍，栖迟绕塞垣。海氛朝自暗，山气昼常昏。

虫穴风来毒，蛮溪水出浑。故乡方远想，斜日更啼猿。
长沙鹿鸣宴送诸进士
卫泾（宋代）

楚材从古擅豪雄，况是长沙世著忠。
鸣鹿三章新得句，抟鹏万里稳摩空。
科名直寄文词表，事业相期气节中。
畎亩平时忧国念，盍将长策沃宸衷。
送沈时昜少参赴闽藩专理矿事
倪岳（明代）

旬宣一路惜分携，天路霜风送马蹄。过浙有山皆置冶，入闽无水不通溪。

梅花香冷吟情健，榕叶阴浓望眼迷。闻说征徭应到骨，好施霖雨向群黎。
双溪阁
郑锦溪（宋代）

玳簪新笋破泥沙，寒食轻阴酒望斜。
日暮子规啼不住，满山风雨落桐花。
挂金索·法轮鼓
佚名（宋代）

法轮鼓。河车稳稳三十幅。搬日月、辊入金炉。玉鼎烹煎，九阳真火煮。万道霞光，千重翠雾。
次韵赵承之留别
苏过（宋代）

出处事莫并，昔谙今则疏。一从畏车冕，意遂甘泥涂。

种发日就白，衰颜宁再朱。壮心空万里，老病寄一区。

故人来蓬海，过门问樵苏。平生诗酒豪，醉倒扶吴姝。

忆昨试京兆，笑谈鼠盗无。鸡牛本同割，刀几无精粗。

去去南阳野，何以为君娱。三年方赤地，政成少踟蹰。

古为贤守多，方略想可图。民言或有酌，近数崔大夫。

惜哉事大谬，谁为焚丹书。
题重脩堆胜楼
赵蕃（宋代）

白鹭洲前堆胜楼，相望前后几监州。枝梧合付陶谢手，啸傲亦须嵇阮流。

怪得江山还旧观，只应栏槛有新脩。登临愧我焉能赋，假日空成半日留。
句 其十
陈师道（宋代）

吴音未至慢，楚语不假些。
赋得刘郎浦送人
杨慎（明代）

吴蜀成婚此水傍，至今江浦号刘郎。停桡送客休嘲咏，不是朝云惑楚王。
赠别韦兵曹归池州
韩翃（唐代）

南陵八月天，暮色远峰前。楚竹青阳路，吴江赤马船。

籝金诸客贵，佩玉主人贤。终日应相逐，归期定几年。
次韵赋南山广莫轩
陈著（宋代）

洗眼来看广莫诗，烟霏空翠雨微微。
四平地上一山起，独拄天南群望归。
乔木不随兵焰劝，好云时入寺门飞。
乾坤浩荡难言处，猛拍阑干阁口机。
送李县尹
何梦桂（宋代）

河阳桃李是谁栽，怕说春归叠鼓催。
正好鸣琴看锦水，俄惊飞诰下金台。
一堤烟柳离亭路，两岸风花送客杯。
百里桑麻正生意，为言来者好栽培。
还乡有感
黄裳（宋代）

别来身在利名边，三十春风两少年。问劳只闻新子弟，悲欢还见旧山川。

客尘况味今无念，雨露情怀夙有缘。不向洞霄归未得，此官犹是地行仙。
赠僧
贾岛（唐代）

乱山秋木穴，里有灵蛇藏。铁锡挂临海，石楼闻异香。

出尘头未白，入定衲凝霜。莫话五湖事，令人心欲狂。
三用韵酬诸丈
方岳（宋代）

家在江南黄叶村，归来重葺柳边门。
溪云振闼砚犹湿，山溜通池水自喧。
但得梅花容着语，无烦桃叶为开尊。
逢迎车马荷衣老，面目何堪向绮园。
读书四首
曾几（宋代）

童子区区攻一艺，老生汲汲事三馀。
偶然领会忘言处，只有渊明解读书。
悼余元夫朝请
张扩（宋代）

广席谈经旧长雄，豁然襟韵古人风。弓刀晚试百僚底，部曲默驯三尺中。

幕府未闻收剧孟，佳城俄已怆滕公。不堪离乱死英杰，所在纷纭真发蒙。
六月初一日漱芳斋听戏 其一
陈宝琛（清代）

钧天梦不到溪山，宴罢瑶池海亦乾。谁分梨园烟散后，白头及见跳灵官。
莫问卜
刘叉（唐代）

莫问卜，人生吉凶皆自速。伏羲文王若无死，

今人不为古人哭。
梅花引
周巽（元代）

君不见西汉梅子真，精魂化作花中神。君不见开元宋广平，辞语采得花中英。

铁石心肠赋偏丽，神仙风韵气独清。江南十月芳信早，萼绿花开照晴昊。

玉树皎如冰雪明，诗人吟到乾坤老。万松岭下月昏黄，忽忆故人天一方。

折得繁花无使将，空山月落遥相望。霜寒野迥闻残角，撩乱漫空香雪落。

长啸曾惊洞口猿，高吟欲借山头鹤。几回踏雪过溪桥，满眼白云寒欲飘。

倚竹相看攲翠袖，归来三日香不消。扬州岁晚花犹盛，闻说东皇消息近。

笑问花神不肯应，为君倾倒酬清兴。我歌梅花引，劝饮君莫辞。

大羹调以黄金鼎，旨酒酌以白玉卮。气转洪钧在顷刻，挽回春意非君谁。
往来送迎城南道中二绝 其一
吕本中（宋代）

破裘重补却胜寒，暗减头围觉帽宽。数顷桑麻绕城路，每随妓吏去迎官。
诗酒六首 其一
华镇（宋代）

大雅读书勤苦外，肯来文会盍簪中。诅盟吾欲出三物，续社君当图九翁。

绿橘未题霜降颗，黄杨才长闰馀丛。后成若援兰亭例，金谷樽看谁罚空。
闻京尹范希文谪鄱阳尹十二师鲁以党人贬郢中欧阳九永叔移书责谏官不论救而谪夷陵令因成此诗以寄且慰其远迈也
苏舜钦（宋代）

朝野蔚多士，衮然良可羞。伊人秉直节，许国有深谋。

大议摇岩秉，危言犯采旒。苍黄出京府，憔悴谪南州。

引党俄嗟尹，移书遽窜欧。安惭言得罪，要避曲如钩。

郢路几束马，荆川还溯舟。伤心众山集，举目大江流。

远动家公念，深贻寿母忧。横身罹祸难，当路积仇雠。

卫上宁无术，亢宗非所优。吾君思正士，莫赋畔牢愁。
答裴寄卿书因寄长篇
王洋（宋代）

裴郎短身衣弊服，衣长过身几半幅。
高裙大袖领占肩，要是精神大於腹。
古书古字谈古人，洗盆涤盎供慈亲。
慈亲居贫不道苦，裴郎醉中频起舞。
里中惊怪无此人，往往争看立环堵。
妻儿醉时亦同醉，未免醒时生窃议。
裴郎裴郎切勿论钱钱有菜。我家伯氏亦悠然，
得官去官俱醉眠。裴郎有意纵短棹，
雪夜待君明月边。
寄史监丞
方岳（宋代）

云卧空山抱月明，不将此手揖公卿。
诗狂肯换五花马，酒兴径乘双玉瓶。
老子胸吞云梦泽，夜寒笔卷雪涛声。
三生杜牧能容否，醉眼何妨一笑横。
出使云南留别都
李京（唐代）

苍龙双阙郁岧峣，曾侍鹓鸾趁早朝。往事已随尘衮衮，虚名赢得鬓萧萧。

长林丰草空相忆，瘴雨蛮烟苦见招。借问都门门外柳？为谁留著最长条。
四月初四日闻绩溪凡十五都贼焚欲尽傍出焚歙
方回（元代）

昔日初闻寇，诸人早出师。
焚烧宁太广，收勦已无遗。
斧钺何曾钝，雷霆岂肯心。
迁延非决策，那得更狐疑。
和胡文友冷齐口号四首
熊瑞（宋代）

户容学屦坐常满，囊有诗篇家岂贫。
笑我淡交寒似水，势无可热亦无嗔。
赠綦大将军 其二
方回（元代）

先皇玉带亲解赐，加侑金钱千百亿。登时筑坛拜大将，随意委禽聘贤室。

前茅出镇万貔貅，东南五湖天半壁。凤凰山下忽相逢，我旧闻名今面识。

精忠纯孝故无双，武艺文材俱第一。既能高著国手棋，又能稳赋作家诗。

既能善战善骑射，七书背诵无馀遗。又能双钩写楷字，颜筋柳骨妙画锥。

既如诸葛渡泸水，又如龚遂清潢池。章亥六合半已到，象胥九译靡不知。

凉州蒲萄无复染，交趾薏苡夫何疑。鞠场壮士阅剑舞，铃阁骚人陪酒卮。

笑谈洒落意娴雅，喜看宾主无厌时。迩来宣城察事尤瑰奇，明目张胆锄群私。

去年稻田百圩没，秋潦至今犹渺瀰。孰谓不潦罔省府，公斥其人真奸欺。

百战将军古有之，未闻将军亦肯念民饥。
郭处士击瓯歌
温庭筠（唐代）

佶栗金虬石潭古，勺陂潋滟幽修语。湘君宝马上神云，
碎佩丛铃满烟雨。吾闻三十六宫花离离，软风吹春星斗稀。
玉晨冷磬破昏梦，天露未干香著衣。兰钗委坠垂云发，
小响丁当逐回雪。晴碧烟滋重叠山，罗屏半掩桃花月。
太平天子驻云车，龙炉勃郁双蟠拏。宫中近臣抱扇立，
侍女低鬟落翠花。乱珠触续正跳荡，倾头不觉金乌斜。
我亦为君长叹息，缄情远寄愁无色。莫沾香梦绿杨丝。
千里春风正无力。
留别吴七正字
白居易（唐代）

成名共记甲科上，署吏同登芸阁间。

唯是尘心殊道性，秋蓬常转水长闲。
禅人并化主写真求赞
释正觉（宋代）

气清水秋，骨寒木槁。
青眼柳春深，白头山雪早。
具大人相也空落不惊，有大力量也风吹便倒。
个些妙处难传，向道画工草草。
别叶馆伴
韩缴如（宋代）

泣涕汍澜欲别离，此生无复再来期。漫将宝玉陈深意，莫忘思人见物时。
见刘秀才与池州妓别
杜牧（唐代）

远风南浦万重波，未似生离别恨多。楚管能吹柳花怨，

吴姬争恨竹枝歌。金钗横处绿云堕，玉箸凝时红粉和。

待得枚皋相见日，自应妆镜笑蹉跎。
饯王尚书出边
张九龄（唐代）

汉相推人杰，殷宗伐鬼方。还闻出将重，坐见即戎良。

上策应为豫，中权且用光。令申兵气倍，威憺虏魂亡。

树比公孙大，城如道济长。夏云登陇首，秋露泫辽阳。

武德舒宸眷，文思饯乐章。感恩身既许，激节胆犹尝。

祖帐倾朝列，军麾驻道傍。诗人何所咏，尚父欲鹰扬。
陈靖献公祠三首 其三
沈磐（清代）

六月霜飞杀气中，收孥令下市朝空。生无面目湛三族，死念君朝哭两宫。

精贯白虹随落日，魂归丹陛起悲风。宛溪旧接秦淮口，呜咽流澌水不东。
惜红衣·红鹦鹉
黄之隽（清代）

帔染明霞，襟披绛雪，异常妆饰。带燄风流，炎州孕秾赤。

南洋万里，休怨损、朱颜标格。如昔。红袖雕阑，伴天涯羁客。

金梁小立。鹦父相逢，回身澹无色。花前暗自爱惜。

影儿只。须倩绣娘针线，猩血綵绒亲擘。待去时携看，长记岭南相识。
范石湖东归过乡国名之芙蓉城余以季夏来游适
程公许（宋代）

芙蓉城下六月秋，最好雁湖湖上游。
周遭一机云锦烂，并与老仙供唱酬。
琳宫词次安南王韵 其二
许有壬（元代）

山中活计只餐霞，世事茫茫日自斜。谪到玉堂无好况，夜深犹草侍中麻。
北园会客不饮
曾巩（宋代）

画桥南北水西东，高下花枝绿间红。
殢得春风人尽醉，独醒谁似白头翁。
题颜庆远三友亭
曾丰（宋代）

天一生水清之精，天三生木清之英。
他清可备吾题名，不得精英未为清。
颜子园中亭突兀，远横一水近三木。
取其近者供所欲，太清也自生毛骨。
余岂无友非岁寒，岁寒之友天数三。
主人更与三者参，天合人合清相涵，
四清之清俱不凡。
赠仰山慧度禅师
宋齐丘（宋代）

初闻如自解，及见胜初闻。两鬓堆残雪，一身披断云。

道应齐古佛，高不揖吾君。稽首清凉月，萧然万象分。
得道阳
王哲（金朝）

五月炎蒸阳气嘉。正堪端坐问南华。这个不能夸肝木，那人偏南放心花。烦恼俱无远叹嗟。日当旧竿不教斜。玉兔过来添白雪，金乌显处吐黄
妙庭观
曾治凤（宋代）

来访双成宅，溪流绕故山。
玉真归帝所，金鼎落人间。
云气生窗户，松声记佩环。
神仙在何处，且得片时閒。
三月八日晚步溪上二绝
陈文蔚（宋代）

画笔难描苹渚意，诗情难状柳堤风。
若令妙处人皆会，甘把渔竿伴钓翁。
无梦令 赠宋知柔
马钰（金朝）

欢乐涤除烦恼。清静自无尘恼。真气遍三田，结聚琉璃玛瑙。玛瑙。玛瑙。自是还金补脑。
游仙词三十三首
王镃（宋代）

月娥树上赤花香，羽帐琼楼子夜长。
玉兔白蛙身不老，水银一臼结玄霜。
嵩山十二首·中峰
欧阳修（宋代）

望望不可到，行行何屈盘。
一迳林杪出，千岩云下看。
烟岚半明灭，落照在峰端。
枯树
陈子壮（明代）

金枝归何处，玉叶在谁家。老根曾愿死，誓不放春花。
题李伯时画船子和尚 其二
王安中（宋代）

一桡打省犹回首，露布须收人与船。不著钓丝牵老会，却留戽斗付龙眠。
小园即事五首 其三
刘克庄（宋代）

乍脱重裘试薄纨，绿阴多处小凭栏。李甘尚可分螬半，柿落何妨拾鸟残。

贷粟监侯宁忍饿，借衣友婿不如寒。獠奴但怪沉吟久，肯信诗中字未安。
得方尔止先生书
马敬思（清代）

三载移家桃叶春，钓船烟雨芰荷身。他乡白发惊新长，故国青荷似旧贫。

座上曾逢周铁虎，车前犹泣汉铜人。南朝多少尊官冢，冷落高低卧石麟。
寺阁
司空图（唐代）

昔岁登临未衰飒，不知何事爱伤情。

今来揽镜翻堪喜，乱后霜须长几茎。
寄题鄱阳一江亭
王十朋（宋代）

一江明月夜归迟，萧洒斋中小范诗。亭自我名犹未赏，梦游江静月明时。
西陬牧唱词二十六首 其十五
王芑孙（清代）

辟展安恬夜辟扉，花门帕首庆同归。班超只取封侯乐，不解耕屯就土肥。
拟古四章将适钟陵赠别廖子所 其四
刘崧（元代）

少小同里闬，不识里闬人。与君南北巷，何似东西邻。

束发事远游，不得长相亲。况复老大辈，长成先十春。

飘飘林上风，亦逐车下尘。未必志气士，相疏遂沈沦。

乃者涉中泽，言采秋风蘋。持赠同心者，庶以丽佩纫。

春华岂不荣，憔悴易伤神。高谊媲金石，终为雷与陈。
题胡运干别墅二首
白玉蟾（宋代）

闷来爱竹把花嫌，无事看山高捲帘。
好鸟一声飞过檐，清风着力送银蟾。
孤雁儿
程垓（宋代）

在家不觉穷冬好。向客里、方知道。故园梅花正开时，记得清尊频倒。高烧红蜡，暖熏罗幌，一任花枝恼。

如今客里伤怀抱。忍双鬓、随花老。小窗独自对黄昏，只有月华飞到。假饶真个，雁书频寄，何以归来早。
殿前欢·客中
张可久（元代）

望长安，前程渺渺鬓斑斑。南来北往随征雁，行路艰难。青泥小剑关，红叶湓江岸，白草连云栈。功名半纸，风雪千山。
栈道平歌为贾胶侯尚书作
宋琬（清代）

君不见梁州之谷斜与褒，中有栈道干云霄。仰手可以扪东井，下临长江浩汗汹波涛。

大禹胼胝恐未到，帝遣五丁开神皋。巨灵运斧地维坼，然后南通巴蜀西羌髳。

蛇盘萦纡六百里，千回万曲缘秋毫。悬车束马弗可以径度，飞腾绝壁愁猿猱。

汉家留侯真妇女，烈火一炬嗟徒劳。噫嘻乎！三秦之人困征戍，军书蜂午如猬毛。

衔枚荷戈戟，转粟穷脂膏。估客尔何来，万里竞锥刀。

须臾失足几千仞，猛虎腹蛇恣贪饕。出险洒酒始相贺，磷磷鬼火闻呼号。

泰运开，尚书来，恩如雨露威风雷。一呼集畚锸，再呼伐薪柴。

醇醯浇山万夫发，坐看巉岩削尽为平埃。噫嘻乎！

益烈山泽四千岁，火攻莫救苍生灾。昔也商旅鱼贯行，今也不忧狼与豺。

昔也单车不得上，今也康庄之途足以走连䡨。僰童巴舞贡天府，桃笙賨布输邛崃。

歌《豳风》，击土鼓，贾父之来何晚哉！丰功弈弈垂万祀，经济不数韦皋才。

中朝衮衣待公补，璇玑在手平泰阶。西望剑阁高崔巍，侧身欲往空徘徊。

大书深刻告来世，蛟龙岌嶪磨青崖。金穿石泐陵谷徙，我公之功不与伏波铜柱同尘埋。
夏日叹
郑善夫（明代）

长嬴何苍凉，大火不烘爆。烛龙西北死，踆乌东南蹙。

迟迟凌曾西，忽忽下蒙谷。钧天不敷华，群阴岂全伏。

金星似火赤，未旰即动角。应感阴沴盛，转讶日晷促。

羲和职业废，寒暑事反覆。麦秋犹寒衣，絺绤未即录。

雄风来蓬蓬，惨怛蜚大屋。扬雾清昼昏，愈觉白日速。

迅雷不发荣，虺虺振坤轴。三时无雨泽，何以升五谷。

蝝螣复不仁，延祸到朴樕。近闻河内外，数载茹草木。

更兼豺虎繁，死者十五六。诸公乐安稳，群倖厌梁肉。

万姓亦何罪，坐使蒙螫毒。以兹和气乖，无怪边衅踧。

天人象已显，岩庙计须熟。缅思弘治化，历历在耳目。

燮理得所司，气侯有攸属。八风率顺序，五纬不愆毂。

廿年宣重光，万国昭玉烛。平路生广庭，箑脯出荒服。

所以覆帱下，老不闻杀戮。中遭屡更变，美意尚可掬。

勖哉柱石翁，弘治是龟卜。狂夫不解事，岂敢糜廪禄。

仓皇杞人忧，凯切麦丘祝。但愿丽大明，末光普曾曲。
爱山堂七绝句
徐鹿卿（宋代）

横江江上四山环，少得当前面势宽。试上此堂舒远目，疏林尽处见峰峦。
题王用虔乃尊西耕卷
林景清（明代）

望望云庄接浍川，谋生事业只依然。披残谷口一蓑雨，耕破村西三亩烟。

邻叟请期迎社日，野人怀惠说丰年。南阳莘野遗风远，千古芳名可并传。
集句七言绝句诗（一十二首。续拗体诗三首）
孙蕡（明代）

旅馆寒灯独不眠，湘波冷浸一枝莲。
何时最是思君处，月落乌啼霜满天。
和致仕张尚书新创道院
徐铉（宋代）

梓泽成新致，金丹有旧情。挂冠朝睡足，隐几暮江清。

药圃分轻绿，松窗起细声。养高宁厌病，默坐对诸生。
奉和圣制经河上公庙应制
张说（唐代）

河上无名老，知非汉代人。先探道德要，留待圣明辰。

玄妙为天道，清虚用谷神。化将和气一，风与太初邻。

灵庙观遗像，仙歌入至真。皇心齐万物，何处不同尘。
绮寮怨
樊增祥（清代）

旧历才余十日，凄凄天雨霜。带暝色、万点寒鸦，归飞急、故趁斜暝。

风催谯门画角，楼台悄、渐隐灯烛光。问五纹、绣线谁添，倾东海、未抵宫漏长。

记得雨棂雪艭。当年洗马，横江百感茫茫。老矣韦郎。

少年事、莫思量。闲时倚楼看镜，楪子面、尽端相。中书万羊。

何如理安寺，僧粥香。
醉渔图
李廷仪（明代）

短蓑宿雨晞残湿，一竿深坐矶头石。捲纶归去踏莎堤，笠影斜翻半山日。

红杏桥边有酒家，将鱼换酒不须赊。醉倒竹根呼不醒，梦魂随月入芦花。
与刘三礼陈孝廉言志
李咸用（唐代）

真宰无私造化均，年年分散月中春。皆期早蹑青云路，

谁肯长为白社人。宋国高风休敛翼，圣朝公道易酬身。

大须审固穿杨箭，莫遣参差鬓雪新。
木叶曲
孙蕡（明代）

南风木叶青，北风木叶黄。木叶有零落，客心与尔同悲伤。

悲伤日日人惭老，明年木叶依旧好。
次韵晁子与
王灼（宋代）

长贫我欲为巴叟，高咏君能继洛生。
自许一丘成小隐，仰瞻千载立修名。
桂松岩以子平星禽二术推人多验戏赠二绝
陆文圭（元代）

十二支辰配十干，此专主日论财君。
岂无辞禄安贫者，说与先生仔细看。
禅人并化主写真求赞
释正觉（宋代）

默默而游，如如而说。
鱼行澗底秋，鹤梦松头月。
大智而愚兮，大巧而拙。
故南阳夫人樊氏挽歌
王维（唐代）

锦衣馀翟茀，绣毂罢鱼轩。淑女诗长在，夫人法尚存。

凝笳随晓旆，行哭向秋原。归去将何见，谁能返戟门。
郊野
赵葵（宋代）

白鸟冲烟去，山僧渡水来。竹篱茅舍外，忽见野梅开。
句
佚名（宋代）

赢得儿童叫夫子，可怜名位只都官。
忆昔二首
刘克庄（宋代）

过去生中一念差，强扶衰朽践清华。
出灵芝殿浑忘却，入大槐宫岂梦耶。
不记省中红芍药，曾看天上碧桃花。
而今送老荒村里，且向溪边间麦麻。
龙门洞
冯山（宋代）

古洞嵌岩活，青山气象浑。应龙常隐处，流水不知源。

斗险双峰秀，凌虚古木尊。怪藤寒覆坐，修竹尽当门。

混沌谁开凿，云烟自吐吞。深盘通海脉，横透露天痕。

日影循崖腹，泉声绕石根。江前尘不到，物外景常存。

避地仙踪迹，清人俗梦魂。功名归未得，回首谢岩阍。
送星阶入都 其四
成多禄（清代）

江月江花照我颜，绕庐春水碧如环。微吟浅画閒滋味，瘦策宽鞋独往还。

我自芝薇怀世外，君如兰雪在人间。归来莫忘渔洋句，江上莼莼鲈话故山。
春雨和钱屿沙编修韵
曹庭枢（清代）

两两溪边水鸟呼，渐看檐际湿模糊。凭栏花重红疑滴，隔座山横翠欲无。

吟苦纵愁春冷淡，病多偏稳睡工夫。卷帘自爱虚无景，未要潇湘入画图。
暮秋同郊云江楼静坐
叶元吉（清代）

叠嶂寒云表，飞流峻阁前。孤华状秋色，乔木出晴烟。

水驿仍分状，山墟正泊船。塔铃閒自语，沙鸟静同眠。

冷兴从君遣，清游乐地偏。楼尊阑琢玉，佛古座垂莲。

宵旰忧方甚，耑蒙愤孰蠲。西瞻遍榛莽，北顾乱腥膻。

路绝风云会，情生水石缘。中枢忘鼠器，下泽惜鱼筌。

选胜初青眼，端思渐白颠。暂从尘境外，容我一周旋。
魏京诗 其十二
刘敞（宋代）

屹屹魏土，山河之固。匪山河则固，惟上帝伊祜。
观音赞
释法薰（宋代）

闻声闻无所闻，见色见非是见。
燕坐盘陀，不定不乱。
尽大地悉证圆通，我方满度生悲愿。
挽赵南塘尚书汝谈二首
王迈（宋代）

一自黄台咏摘瓜，伤心吾道竟非耶。
病来陶侃少献替，老去谢非微误差。
万里长江饶一曲，连城白璧略织瑕。
太玄草就无人识，付与知音弟子芭。
颂古四十四首
释师范（宋代）

古老相传鬼叫坑，看来人鬼不多争。
早知鬼便是人做，夜半三更也可行。
即事三首 其一
洪朋（宋代）

短短戎葵晚自芳，飞飞蝴蝶夏犹忙。钩帘到面清风远，唤梦吟莺白日长。
和同舍雪晴即事
程俱（宋代）

雪消晴沼涨微波，一局文楸比烂柯。尘外清霄三岛近，日边春色五云多。

不妨窈窕耽书癖，时遣旗抢战睡魔。汹涌诗情何所似，九军雷动伐灵鼍。
送人之缅甸
陈鸣鹤（明代）

万里从军天尽头，身无七尺不禁愁。
蚃乡短信题金叶，山店孤灯点石油。
青布绾头骑象女，白檀涂面射狼酋。
莫言年少轻离别，一夜金沙满鬓秋。
春社
陆游（宋代）

社肉如林社酒浓，乡邻罗拜祝年丰。
太平气象吾能说，尽在冬冬社鼓中。
贤者之孝二百四十首·柳宗元
林同（宋代）

乃翁定奇士，先友尽斯人。
福畦智已故，仪曹意转新。
舟中效东坡用韵
陈必复（宋代）

底事京尘踏软红，又随征棹过吴松。
人家半在桑枯住，春水忽迷芦苇丛。
赤蟹白鱼今稍稍，红樱紫笋已匆匆。
船窗尽日看山色，多少好山供眼中。
雪后日出三绝句 其一
项安世（宋代）

驱车清晓入瑶林，玉色珠光冷不禁。天意向人相暖热，云头初日万黄金。
青莲池上客 上元看辊灯球
王哲（金朝）

上元景致真堪看。更片片、行云散。现出天如青玉案。

放开心月，慧灯明照，两曜交光灿。

球妆七宝玲珑焕。把性烛、当中按。一对金童呈手段。

琼杆推转，顺风归去，辊入蓬莱观。
硖石道中
韩琦（宋代）

气爽风清八月天，雨馀秋色自萧然。正当崤渑难行路，得见田畴大有年。

丛薄远青供极望，霁云低白半危巅。河桥咫尺乡程便，病质虽疲喜强前。
吴山道中三首 其二
朱松（宋代）

春工试手雨初晴，遥见莓莓曲埭青。间道东陂新涨好，来将衰发照星星。
送用上人
释行海（宋代）

归去人应问上都，飞蝗飞不到西湖。
襄阳应有班师日，□□风传幕有乌。
题禅堂壁间
米芾（宋代）

水石相搏，风竹相吞。炉烟方袅，草木自欣。
送任浙东廉使
董天吉（宋代）

曾闻鼻祖牧宣州，又见邦人送我侯。
世阅双旌相绚映，人生五我自风流。
西偏清啸独孤观，北望高吟小谢楼。
此去骅骝谙旧路，定知原隰望咨诹。
渡湘江登北山游六祖寺
金武祥（清代）

我登白云亭，遥望耸梵宇。佳处留山坳，一水路偏阻。

乘兴偶来游，空濛驾柔橹。舍舟踏山石，荦确行里许。

涧断微云通，林疏远岑补。天晴朗众峰，石罅滴泉乳。

入寺且幽憩，寺名稽六祖。唐时号梵行，磨碣为考古。

橘柚纷红黄，累累压堂庑。老僧扫落叶，山茶瀹泉煮。

禅房坐已暝，炊烟起缕缕。薄暮归途促，岭外月初吐。

忽送一声钟，苍茫隔烟渚。
紫云回三叠 其二
龚自珍（清代）

神仙眷属几生修，小妹承恩阿姊愁。宫扇已遮帘已下，痴心还伫殿东头。
从人求鳆鱼
葛胜仲（宋代）

海邦邾莒固多品，此族称珍乃其伯。沈泉湘瀹付饔宰，姜桂煎调奉佳客。

视书已觉明病眼，点酒偏能醒醉魄。君看忧愤不眠人，快啖取厌亦何择。

岂如吾曹饮文字，舆台不复沾馀沥。昔官馀杭饱下箸，两载杯盘厌凡核。

朅来瑕丘问鲑菜，樽俎遍索未云获。愿从褚公弃千万，免使刘郎鞭二百。
和仁仲孱陵有感
胡寅（宋代）

奸雄乘乱谋称帝，不暇从容问传器。
荀公死坐靳殊锡，文举诛因白畿地。
金根曲盖乘五时，谬以踞火尤吴儿。
悬知以鼠睨汉献，终欲搏噬如饥狸。
吁嗟白日蒙浮云，豫州奋臂提孤军。
虎熊争先气烈烈，鱼水相契情氲氲。
赤壁端如肴二陵，於操犹或称其能。
身在行间一交战，阿瞒始信河难冯。
仲谋亦恃江涛涨，岂忧炎德终沦丧。
孱陵自驻遏吴师，要知身系苍生望。
丈夫盖棺事方休，未报未生宗国仇。
英雄安得无块土，固令於此分荆州。
春风吹花不濡滞，绿满郊原何蔽翳。
前汉兴隆后汉颓，永怀启沃临行际。
和徐侍郎丛筱咏（一作蒋涣诗）
卢象（唐代）

中禁夕沉沉，幽篁别作林。色连鸡树近，影落凤池深。

为重凌霜节，能虚应物心。年年承雨露，长对紫庭阴。
端午帖子·皇帝合六首
欧阳修（宋代）

天容清永昼，风色秀含薰。
五日逢佳节，千龄奉圣君。
即事
刘安上（宋代）

江烟淡淡日落后，山雨纤纤潮上初。黄莺引雏过林杪，群鸡就食喧阶除。
次韵高子勉十首
黄庭坚（宋代）

凿开混沌窍，窥见伏羲心。
有物先天地，含生尽陆沈。
伐山成大厦，鼓橐铸祥金。
三尺无弦木，期君发至音。
题灵光台壁 其一
释清远（宋代）

吾初欲作真常语，更恐真常暗流注。不如不语人共知，人欲知流反劳虑。

崖头浮图示其相，台上野云飞不住。周游独步或可追，锦绣谷中归舍去。
高寺
张斛（金朝）

高寺鸣钟后，孤舟落雁边。已知归径晚，故就上方眠。

石峻溜声急，月高松影圆。明朝下烟霭，回首阻清川。
奉和山夜临秋
上官仪（唐代）

殿帐清炎气，辇道含秋阴。
凄风移汉筑，流水入虞琴。
云飞送断雁，月上净疏林。
滴沥露枝响，空濛烟壑深。
浙省有收米价平减诗以志慰
弘历（清代）

两浙昨逢灾，米价顿踊贵。赈恤纵多方，补救仅稍济。

夏收今年纵，额手幸天赐。秋初闻望霖，切切愁不置。

旋即报沾足，其苏方快意。漕粟仍截留，采籴无所事。

以此争流通，市售转平易。民获豆釜资，商收奇赢利。

乃知大造力，好生诚普惠。追思去岁歉，愚民法轻试。

叫呶岂乐为，亦为饔飧计。姑息虑易逞，教化惭未逮。

何如庆逢年，民生自畅遂。
京口时楚寇侵维扬
释善珍（宋代）

河淮羽骑召兵频，腊月花开暖似春。
斗雀倚风将坠地，长鲸吸海欲生尘。
烧红天半无飞鸟，云白山中有隐人。
回首南园旧城阙，断烟荒树更伤神。
偕常熟赵明府游惠山秦氏园 其一
邓云霄（明代）

禦去风泠泠，长廊次竹亭。云晴还复湿，泉酌更宜听。

池上论茶谱，林间检鹤经。几年尘土梦，今日始全醒。
偈一百二十首 其一○八
释怀深（宋代）

水中盐味，色里胶青。决定是有，不见其形。
春日有感三首
危稹（宋代）

春入长安百万家，湖边无日不香车。
一株柳色吾无分，看杀庭前荠菜花。
题李三书斋 崇嗣
陈子昂（唐代）

灼灼青春仲。
悠悠白日升。
声容何足恃。
荣吝坐相矜。
愿与金庭会。
将待玉书征。
还丹应有术。
烟驾共君乘。
移住中州 其一
道敷（明代）

郭外故人屋，茅檐即水涯。远滩通鹭渚，近径借农家。

移树惜阴薄，开篱当日斜。便知循乞处，村路不妨赊。
送长子琳连州史入觐
章颍（宋代）

冲雪登长道，吾儿更勉旃。
人常谈作郡，汝且去朝天。
身历穷闾久，条陈正宁前。
故人如问我，为说病弥年。
题庵壁
葛胜仲（宋代）

葛翁携葛姓，小愒葛桥边。葛泉出萝葛，一派自潺湲。

咫尺葛山观，金丹问葛仙。耳孙忝瓜葛，行隐葛山巅。
洞仙歌 其二
易顺鼎（清代）

天将白雨，洗环妃红汗。万颗凉珠玉盘满。看群仙、舞罢湿了霓裳，裙幅幅、都把青罗摺乱。

闲人卿与我，纵苦炎歊，忧旱无心赋云汉。一笑听秋声，水叶风蒲，乾坤事、让他旋转。

祇四壁花围五湖舟，学范蠡夷光，姓名先换。
读李英公传
郑獬（宋代）

李密被诛犹不负，文皇顾命更何疑。
岂将当日奔亡后，比得他年富贵时。
过岳家市
董嗣杲（宋代）

鄂侯遗部曲，多岁此为农。
茅店罢残暑，松峦出乱钟。
溪流分别坞，晚色失前峰。
去去遗仙迹，苍云几万重。
送杜亚卿赴南京
刘铉（宋代）

一樽倾罢雨潇潇，客思离情总不消。
廿载禁林同侍讲，五更青琐共趋朝。
西风鸿雁南归急，落日云烟北望遥。
此际送君无限意，疏疏杨柳玉河桥。
景祐常祀二首 其二 酌献用《英安》。
郊庙朝会歌辞（宋代）

诞受灵符，肇基丕业。配享洁尊，永隆万叶。
湖州歌九十八首 其九十七
汪元量（宋代）

两下金幱障御阶，异香缥缈五门开。
都人罢市从容立，迎接南朝驸马来。
和李宪使
吴泳（宋代）

春日成都寺，桐华一院芳。
窗疎红卷跋，焙暖雪吹香。
论事惟三代，评诗宗晚唐。
开编疑未莹，今欲扣山房。
王干以诗寄和答
韩淲（宋代）

福唐荔子冬生花，青榕深深多释家。海山会府亦繁富，官自货盐常造茶。

民以不冤刑狱折，无岁无人无一节。同僚斗牛应暖热，中酒过厅不可说。
偈颂四十一首
释慧晖（宋代）

玉珠连朵万年松，金鹤飞梢一样桐。
三吉九祥当现座，千银七宝净慈峰。
小重山·风颭池荷雨盖翻
曹冠（宋代）

风颭池荷雨盖翻。明珠千万颗，碎仍圆。龟鱼浮戏皱清涟。翠光碎，垂柳幂瑶烟。幽兴寓薰弦。俗尘飞不到，小壶天。身闲无事自超然。拚酩酊，一枕梦游仙。
园中雪夜二首
张镃（宋代）

急傍栏干唤酒杯，却嫌红烛炫高台。
新图水墨兼凝粉，展向冰溪镜面开。
谢潘端叔惠红梅
楼钥（宋代）

不学江头玉树寒，寿阳红粉旧妆残。
婵娟可是慙随俗，莫作金沙锁骨看。
雪溪渔隐图
李延兴（元代）

穷阴塞玄冬，万里起墨色。爰有子陵之徒住在溪上头，渺渺孤舟钓风雪。

玄冥尸化枢，天地为冰壶。雾散烟销野马死，溪山佳处好隐居。

繁霙舞空云黯淡，长风捲海天模糊。壮哉滕六大有意，为我渔家扫出万幅真障图。

真障图，世莫比，一钓鲔与鳣，再钓鲂与鲤。三钓鲸与鳌，生杀在钓饵。

失之何足羞，得则良可喜。今者得鱼亟烹之，妇曰有酒无忧矣。

须臾烂醉卧蓬窗，船头雪深尺有咫。酒醒推蓬一开眼，茫茫万境白於纸。

乃知江湖之上多高人，借有驷马高车安肯起。雠太公，友严子，何妨老作烟波士。

湖之滨，江之澨，书可读，谷可艺，君将忘筌予避世。
声声慢 题停琴士女图
厉鹗（清代）

帘垂有影，院静无声，谁家待月阑干。两点深颦，分付次第眉山。

薄妆乍侻，便低鬟、更自幽妍。心事远，看转将瑶轸，尚怯春寒。

只有梅花知得，爱香生弦外，韵在丝前。小立徘徊，肯教流响空烟。

人间尚留粉本，不愁他、轻误华年。凝望处，想参横、依约未眠。
沁园春（登凤凰台）
吴景伯（宋代）

再上高台，访谪仙兮，仙何所之。但石城西踞，潮平白鹭，浮图南峙，云淡乌衣。凤鸟不来，长安何处，惟有碧梧三数枝。兴亡事，对江山休说，谁是谁非。

庭花飘尽胭脂。算结绮、繁华能几时。问何人重向，新亭挥泪，何人更到，别墅围棋。笑拍阑干，功名未了，宁肯绿蓑寻钓矶。深深饮，任玉山醉倒，明月扶归。
再题桃花寺八景 其三 吟清籁
弘历（清代）

不计春秋翠郁蒸，每来𢜤听籁声澄。如今拟问陶弘景，似此高楼值几层。
石湖留题三绝 其一
陆文圭（元代）

仙子骖鸾不可呼，故园花石久应芜。不知绿野何人买，试问平泉有子无。
雨后过龙树院示粟公
钱仪吉（清代）

髡柳夹车风宛宛，过雨新凉碧阴满。扁舟坐我平楚中，拂户窥帘光不断。

葭芦鸣叶江洲，桂箭行根成町疃。浅渚喧投远鸟空，杂花红映青山短。

道人吴语相问讯，采菱江南歌不缓。恍如鸦轧中流开，各识荆扉傍水款。

杪春邀我忽徂暑，人事牵率非独懒。吾皇精神与天通，驱龙为霖反枯旱。

羽林车还岁有秋，窃禄端居得间坦。凛冬看雪应绝奇，莫畏噫气号空窾。
瑶台月 违终南山 其中疑有脱误。
王哲（金朝）

摧云放肆投闲路，清风明月长载。回光返照，莹彻澄波青黛。仿佛里、远望嘉山，静至收归宁海。前生约，今生在。遇明了，便明对。相爱。熙然景致，颐然聚会。这个密妙堪赛。内外须、常常顶戴。香烟起盘袅，尽成雯盖。每从依、仙伴同游，定处看、霞轩神凭三曜。通三昧，论交友交泰。无碍。灵明一点，逍遥自在。
秋雨
陆游（宋代）

剡曲高秋一草亭，雨来迨我醉初醒。
豪吞平野宜闲望，急打虚窗入静听。
沙上湿云号断雁，篱根衰草缀孤萤。
老人嬾复亲灯火，卧看炉香掩素屏。
永宁里园亭休沐怅然成咏
羊士谔（唐代）

云景含初夏，休归曲陌深。幽帘宜永日，珍树始清阴。

迟客唯长簟，忘言有匣琴。画披灵物态，书见古人心。

芳草多留步，鲜飙自满襟。劳形非立事，潇洒愧头簪。
投壶
李壁（宋代）

弯弧力不任，棋局思虑费。
不如习投壶，闲暇可观礼。
心精手斯习，古谓射之细。
无宁真巧得，近取直如矢。
瀛洲远尘雾，永日但书几。
相携千步廊，百发皆贯耳。
兢兢图克终，一瞬有成毁。
昔贤著新裕，取正斥奇诡。
造次垂令仪，高山劳仰止。
戏荅朝士
李都（唐代）

华缄千里到荆门，章草纵横任意论。应笑钟张虚用力，却教羲献枉劳魂。

惟堪爱惜为珍宝，不敢传留误子孙。深荷故人相厚处，天行时气许教吞。
闰月定四时
徐至（唐代）

积数归成闰，羲和职旧司。分铢标斗建，盈缩正人时。

节候潜相应，星辰自合期。寸阴宁越度，长历信无欺。

定向铜壶辨，还从玉律推。高明终不谬，委鉴本无私。
游连山涌泉观次文与可韵
麻台文（宋代）

得得朱输到此山，迟留共爱此幽閒。
人生胜事惟行乐，休问黄梁一爨间。
次严陵
方岳（宋代）

二月寒如此，杨花不受春。
路生寻店早，家近梦归频。
白鸟无尘事，青山自故人。
几时茅屋下，卜与尔为邻。
书事三首呈郎中机宜
廉布（宋代）

地僻春将半，僧房客暂休。
连山花雾暗，半岭竹云愁。
将士戈犹枕，书生笔屡投。
黠羌兵未戢，上有自焚忧。
与所盘诸君会石幡还和杜老曲江韵 其一
丘葵（宋代）

絮云初擘未成衣，笑踏青莎桥上归。诗酒堪过春日永，莺花却恨海山稀。

竹间弄笛留人住，麦外游丝绊鸟飞。满院东风不收拾，山僧何事苦相违。
题马光尘画
王庭筠（金朝）

珠璧佳城下，丹青败藁间。
残年两行泪，绝笔数重山。
登楼
刘应时（宋代）

图书粲东壁，星斗下西楼。
满座襟怀爽，一轮风露秋。
云山遗古意，汉汉洗诗愁。
更欲骑黄鹤，相随汗漫游。
银河
黄锡彤（清代）

玉宇涵秋景，银河彻晓明。旁罗星焕烂，徐转气澄清。

终古不改色，浮云空自行。谁能测深浅，脉脉总无声。
诗一首
张伯玉（宋代）

令狐太守好权奇，画楼新建月波晖。
风光似逐水仙去，物色如从云汉归。
春澹瀛洲浮海曲，涛惊渤澥起天围。
从今便作月波唱，醉折姮娥金缕衣。
燕京中秋十五首 其二
邓云霄（明代）

西来爽气净寥天，金粟飘香集绮筵。青女踏残燕市草，紫箫吹散蓟门烟。

壮怀潦倒惟杯酒，往事凄凉自岁年。迢递故乡临桂水，愁看两地共婵娟。
续薛令之题壁
李隆基（唐代）

啄木觜距长，凤凰羽毛短。苦嫌松桂寒，任逐桑榆暖。
释老六言十首 其九
刘克庄（宋代）

慧灯回照觉性，灵丹难活肉身。世无伶俐衲子，天有愚懵仙人。
蒹葭
杜甫（唐代）

摧折不自守，秋风吹若何。
暂时花戴雪，几处叶沉波。
体弱春风早，丛长夜露多。
江湖后摇落，亦恐岁蹉跎。
登岱六首·其四
王世贞（明代）

尚忆秦松帝跸留，至今风雨未全收。
天门倒泻银河水，日观翻悬碧海流。
欲转千盘迷积气，谁从九点辨齐州。
人间处处襄城辙，矫首苍茫迥自愁。
和潘经略广州峡山五首
释宝昙（宋代）

月林爱山日，竹杖青鞋俱。
而今碧油合，见山当绪馀。
瘴疠霜雪后，桃李春风徒。
吾方友造物，虐焰空焚如。
低田妇
沈周（明代）

湖田十年才一耕，今年又与湖波平。
男儿筑岸妇踏水，日长踏多力不生。
百辐翩翩转鸦尾，涂足蓬头濯风雨。
君不见田家不悔苦生涯，生女还复嫁田家。
遂初堂为伸仲题
李彭（宋代）

长卿四壁立，寥廓无赢馀。子云英妙姿，有宅才一区。

东山文靖公，盛德压海隅。五亩几不保，翁仲泣遗墟。

张融贫寄傲，非水船安居。是皆知名士，慷慨振古无。

只椽与寸梠，乃尔未易图。顷年黄篾舫，赤壁藏菰蒲。

尉曹得钱侯，孤柁吞平湖。自言家吴会，宁高结精庐。

挟权彼何人，连茵列鼎徒。出奇斯无穷，怡颜享渠渠。

理世无冤民，屡上黄屋书。竟尔完赵璧，幸免攘公羭。

赤手缚于菟，几发壮士疽。草木初无情，和气匀嘘枯。

寻盟贺燕雀，声乐闻鸟乌。获鼎名其年，作亭题遂初。

如公已克家，得雄必充闾。我居日涉园，养疴聊自娱。

卜筑颇清旷，风烟在衣裾。问舍经始难，觉公言不诬。

诗成增想似，疏钟暝虚徐。
酬邢先生叠前韵
李复（宋代）

道人海南游五管，野服褷褵鹤羽短。
飞符分药济炎州，阴功早约三千满。
细葺柔蔓作重茵，密缀圆荷为翠繖。
丹回七返已成珠，宝养三田如抱卵。
一身天畔若云浮，万事世间皆刃断。
行山书篆虎逃穴，临水呼风龙救旱。
弄琴得趣或忘弦，遇酒无辞任倾碗。
试持旧说啊真诠，深笑浮言多诡诞。
须知至道甚无烦，岂若俗书务集纂。
向走天下四十年，利口妄谈何可筭。
引枝逐叶尽无根，神与形离不相伴。
超然自得方自知，天下一新如澡浣。
生平闻风已默契，今者相从敢纵懒。
事来酬酢外须应，心不将迎意自散。
喜予双眼烂荧荧，知予灵台常坦坦。
宝身好事求虽多，诚言出口识还罕。
赤水遗珠若为求，五云瑶阙何时款。
凌空未便御风行，跨马先觉双镫暖。
轮扁运斤弃绳墨，庖丁解牛游綮窾。
太清吾祖遗真风，欲逐青牛愧驽缓。
洞仙歌（方庵春日花胜宴客，为得雏庆。花翁赋词，俾属韵末）
吴文英（宋代）

芳辰良宴，人日春朝并。细缕青丝裹银饼。更玉犀金犀，沾座分簪，歌围暖，梅靥桃唇斗胜。

露房花曲折，莺入新年，添个宜男小山枕。待枝上，饱东风，结子成阴，蓝桥去、还觅琼浆一饮。料别馆、西湖最情浓，烂画舫月明，醉宫袍锦。
诗偈 其六十
庞蕴（唐代）

故宅守真妻，不好求外色。真妻生男女，长大同荣辱。

外色有男女，长成爱作贼。有妻累我来，牵我入牢狱。

我亦早识渠，诱引入吾室。内外总团圆，同餐一钵食。

食饱断虚妄，无相即无福。若论真寂理，同归无所得。
幕阜山
胡天游(元)（元代）

幕阜山高一千八百丈，我疑山头即天上。
扪萝蹑磴到山巅，又如平地望青天。
始知天高百万应无极，幕阜苍苍一拳石。
洞庭八百古所传，对此遥看如镜圆。
若还更上三万丈，那知天下有山川。
梅林分韵得梅字
冯时行（宋代）

霜朝马蹄无纤埃，锦城城西江之隈。
金兰合沓俱朋来，白沙鳞鳞江水洄。
梅花傍江高崔嵬，人言犹是王建栽。
豪华过眼浮云哉，飞英送香来酒杯。
酒酣疾呼竹篱开，走寻屋角如龙梅。
梅龙虽多此其魁，睡龙屈盘肘承胲。
风皴雨散封苍苔，孙枝迸出谁胚胎。
天公抚摩春为回，慎勿变化随风雷，
年年开花照尊罍。我欲结序买芋煨，
与梅周旋送衰颓。
明皇揽镜而言吾虽瘠天下肥矣
韩淲（宋代）

引镜吾虽瘠，韩休谏疏多。君心在天下，欢乐竟如何。
谒罗池庙
陈藻（宋代）

平生不作罗池梦，今日还来谒柳祠。
忽忆故人曾得句，鬼神先我七年知。
姑苏台
杨备（宋代）

山花野草一荒丘，云里骄奢旧迹留。
珠翠管弦人不见，上头麋鹿至今游。
百丈寺竹所
钱时（宋代）

向来百丈有清规，此日山中肯者谁。
檐外萧萧群玉立，不由客子不题诗。
孙少述示近诗兼仰高致
曾巩（宋代）

大句闳篇久擅场，一函初得胜琳琅。
少陵雅健材孤出，彭泽清闲兴最长。
世外麒麟谁可系，云中鸿雁本高翔。
白头多病襄阳守，展卷临风欲自强。
翟簿示似中秋高作命意着语殆与商素争清读至
史弥宁（宋代）

老蟾挂青冥。寒影堕秋渚。
流声倒楚泽，千古相深与。
和天竺慈云大师
林逋（宋代）

林表飞来色，犹怜久卜邻。
沿洄一水路，梦想五天人。
谢绝空园草，沉冥满几尘。
暮云如有得，宁谢寄声频。
偈十九首 其十九
释守卓（宋代）

昨朝炒炒闹，今朝闹炒炒。波斯失白氎，拾得铁钱钞。
赠孟浩然
李白（唐代）

吾爱孟夫子，风流天下闻。
红颜弃轩冕，白首卧松云。
醉月频中圣，迷花不事君。
高山安可仰，徒此揖清芬。
和两山二首
仇远（元代）

穷乡何处觅新丰，身世悠悠醉梦中。
未学伏波尸马革，且随甫里问龟蒙。
檐头喜有桑榆日，兵后那无草木风。
亦欲飞神游八极，扁舟坦卧不须篷。
与陈全人夜坐忆在天关西园小楼
梁朝钟（清代）

月到中庭自异明，满阶蚕影杂花行。相看深处云千褶，判出寻常一段情。